রাজ্যের আট বিশ্ববিদ্যালয়ে উপাচার্য নিয়োগের জট কাটাল সুপ্রিম কোর্টে

কলকাতা: রাজ্যের বিশ্ববিদ্যালয়ে উপাচার্য (Vice Chancellor) নিয়োগের জট কাটাল সুপ্রিম কোর্টে (Supreme Court)। সুপ্রিম কোর্ট মারফত রাজ্যের ৮টি বিশ্ববিদ্যালয়ে স্থায়ী উপাচার্য নিয়োগ হল। আজ সোমবার সুপ্রিম কোর্টে উপাচার্য নিয়োগ সংক্রান্ত মামলা ছিল। বিচারপতি সূর্যকান্ত এবং বিচারপতি জয়মাল্য বাগচির ডিভিশন বেঞ্চে এদিন মামলার শুনানি হয়। সোমবার কলকাতা বিশ্ববিদ্যালয় (Calcutta University), যাদবপুর বিশ্ববিদ্যালয় (Jadavpur University), উত্তরবঙ্গ বিশ্ববিদ্যালয় ও গৌরবঙ্গ বিশ্ববিদ্যালয়, বিশ্ববাংলা বিশ্ববিদ্যালয়-সহ মোট আটটি বিশ্ববিদ্যালয়ের ক্ষেত্রে নিয়োগের পথ সুগম করার নির্দেশ দিল সুপ্রিম কোর্ট।

কলকাতা বিশ্ববিদ্যালয়ে (University of Calcutta) উপাচার্য হলেন অধ্যাপক আশুতোষ ঘোষ। (এর আগে তিনি কলকাতা বিশ্ববিদ্যালয়ের অস্থায়ী উপাচার্য পদের দায়িত্ব সামলেছেন।) যাদবপুর বিশ্ববিদ্যালয়ের (Jadavpur University) উপাচার্য হলেন অধ্যাপক চিরঞ্জীব ভট্টাচার্য। (এর আগে তিনি যাদবপুর বিশ্ববিদ্যালয়ের সহ উপাচার্য পদের দায়িত্ব সামলেছেন। বর্তমানে তিনি উচ্চ মাধ্যমিক শিক্ষা সংসদের সভাপতি।) উত্তরবঙ্গ বিশ্ববিদ্যালয়ের (University of North Bengal) উপাচার্য হলেন ওম প্রকাশ মিশ্র। (এর আগে তিনি উত্তরবঙ্গ বিশ্ববিদ্যালয়ের উপাচার্য পদে ছিলেন।) বিশ্ববাংলা বিশ্ববিদ্যালয়ের উপাচার্য হলেন অধ্যাপক আবু তালেব। সাধু রামচাঁদ মুর্মু বিশ্ববিদ্যালয়ের উপাচার্য হলেন অধ্যাপক চন্দ্রদীপা ঘোষ।

আরও পড়ুন: উত্তরবঙ্গে পৌঁছেই বড় বার্তা মুখ্যমন্ত্রীর, কী বললেন শুনুন

গৌড়বঙ্গ বিশ্ববিদ্যালয়ের উপাচার্য হলেন অধ্যাপক আশীষ ভট্টাচার্য। কাজী নজরুল বিশ্ববিদ্যালয়ের উপাচার্য হলেন অধ্যাপক উদয় বন্দোপাধ্যায়। রায়গঞ্জ বিশ্ববিদ্যালয়ের উপাচার্য হলেন অধ্যাপক অর্ণব সেন। রাজ্যের ৩৪ টি বিশ্ববিদ্যালয়ের মধ্যে আগে ১৫টি বিশ্ববিদ্যালয়ে স্থায়ী উপাচার্য নিয়োগ হয়েছিল। বাকি ১৭টি বিশ্ববিদ্যালয়ের মধ্যে দুটিতে ইন্টারভিউ হয়েছে এবং অবশিষ্ট ১৫টির মধ্যে ৮টিতে স্থায়ী উপাচার্য নিয়োগ হল। যার মধ্যে কলকাতা ও যাদবপুরের মতো উল্লেখযোগ্য নামগুলি রয়েছে। যদিও সূত্রের খবর, উত্তরবঙ্গ বিশ্ববিদ্যালয়ের উপাচার্য ওমপ্রকাশ মিশ্র ও রায়গঞ্জ বিশ্ববিদ্যালয়ের উপাচার্য অর্ণব সেনের নামে আপত্তি জানিয়েছেন আচার্য তথা রাজ্যপাল সিভি আনন্দ বোস।

অন্য খবর দেখুন